AUR reacționează după ce doi parlamentari s-au bătut: "Au spus despre noi că suntem extremiști, că suntem agresivi, dar ei își sparg nasul prin Parlament. Doi liberali, foști miniștri, și-au împărțit pumni sub ochii colegilor pe holurile Parlamentului. Pe 9 iunie știți ce aveți de făcut: cinci buletine de vot, cinci ștampile pe AUR pentru a scăpa de acești politruci de carton!", au scris cei de la AUR pe o rețea de socializare.
Potrivit surselor Realitatea PLUS, conflictul a început în plen, acolo unde cei doi politicieni au avut o ceartă aprinsă, iar tensiunile au escaladat rapid.
Martorii spun că altercația verbală a început în bancă, în timpul dezbaterilor din plen. Tonul ridicat și cuvintele grele au atras atenția colegilor, însă nimeni nu anticipa ce avea să urmeze. Dan Vîlceanu și Florin Roman și-au aruncat reciproc acuzații și injurii, creând o atmosferă tensionată.
Nemulțumiți de evoluția discuțiilor din sală, cei doi deputați au decis să iasă afară, pe holurile Parlamentului, pentru a-și continua disputa. Sursele afirmă că, odată ajunși afară, Vîlceanu și Roman au început să se împingă, iar în cele din urmă Dan Vîlceanu i-a aplicat o lovitură puternică lui Florin Roman, provocându-i acestuia o fractură nazală.